**Auzi prin frunze uscate**

*Mihai Eminescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Auzi prin frunze uscate

Trecând un rece vânt,

El duce vieţile toate

În mormânt, în adâncul mormânt.

Auzi sub bolţi de piatră

Un trist, un rece cânt,

El duce vieţile noastre

În mormânt, în adâncul mormânt.

În gură port un singur

Şi dureros cuvânt,

Cu el pe buze m-or duce

În mormânt, în adâncul mormânt.

Deasupra-mi să şoptească

Iubitu-ţi nume sfânt,

Când m-or lăsa-n întuneric,

În mormânt, în adâncul mormânt.

Până nu te văzusem

Nici nu simţeam că sunt

Şi-acum doresc să dorm somnul

Adâncului mormânt.

Ca frunzele uscate

Căzând de-un rece vânt,

S-au dus nădejdile toate

În mormânt, în adâncul mormânt.

Şi parcă sub bolţi de piatră

Aud un rece cânt,

Ce-atrage vieţile noastre

În mormânt, în rece mormânt.